ÚRAD VLÁDY SLOVENSKEJ REPUBLIKY
                sekcia vládnej legislatívy

							               Na rokovanie vlády SR
							               Dňa 12. januára  2005
							               K materiálu č. 25050/2004
							               K bodu č. 5 

S T A N O V I S K O

k návrhu zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov – k novému zneniu

I.

Návrh zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov predkladá na rokovanie vlády SR minister kultúry SR Rudolf Chmel v novom znení.

II.

    Účelom návrhu zákona je harmonizovať právny poriadok Slovenskej republiky so smernicou Rady č. 93/7/EHS z 15. marca 1993 o navrátení kultúrnych predmetov nezákonne vyvezených z územia členského štátu v znení smernice Európskeho parlamentu a Rady č. 96/100/ES zo 17. februára 1997 a smernice Európskeho parlamentu a Rady č. 2001/38/ES z 5. júna 2001.  Návrh zákona  upravuje podmienky začatia súdneho konania o navrátení nezákonne vyvezených kultúrnych predmetov z územia členského štátu Európskej únie na územie Slovenskej republiky a s tým súvisiacu informačnú povinnosť Slovenskej republiky voči ostatným členským štátom Európskej únie.  Príloha č.1 zákona ustanovuje jednotlivé kategórie kultúrnych predmetov na ktoré sa  zákon vzťahuje a finančné limity uplatniteľné na niektoré z nich.  

Predmetný návrh bol prerokovaný v Legislatívnej rade vlády Slovenskej republiky dňa 6. apríla 2004.  Legislatívna rada vlády Slovenskej republiky po prerokovaní tohto návrhu zákona odporučila návrh dopracovať podľa jej pripomienok a na rokovanie vlády Slovenskej republiky predložiť v novom, upravenom znení.

III.

	Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov sú všetky  pripomienky Legislatívnej rady vlády Slovenskej republiky zapracované           (9 pripomienok).                                                                                 
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov v predloženom znení schváliť. 

Bratislava 12. januára 2005
Vypracoval: M. Habrman

                                                                                  Štefan  G r m a n
                                generálny riaditeľ
	                                                         sekcie vládnej legislatívy